
Előterjesztés
a Közgyűlés részére
Tisztelt Közgyűlés!
Egyes jogszabályi változásokra tekintettel (a közhasznú szervezetekről szóló 1997. évi CLVI. tv hatályon kívül helyezése, a gazdasági társaságokról szóló 2006. évi IV. tv. és a cégeljárásról, a cégnyilvánosságról és a végelszámolásról szóló 2006. évi V. tv. módosítása) szükségessé vált a Fővárosi Önkormányzat kizárólagos tulajdonában lévő Budapest Esély Nonprofit Kft. (a továbbiakban: „Társaság”) alapító okiratának módosítása. A módosítást indokolja továbbá a Társaság tevékenységi köreinek bővülése, valamint az, hogy a Társaság kéri az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Civil tv.) alapján a közhasznúsági nyilvántartásba vételt is. A Társaság könyvvizsgálója megbízatásának meghosszabbításáról a T. Fővárosi Közgyűlés a 2013. májusi ülésén döntött. Az alapító okiratban fentieken kívül még számos egyéb technikai jellegű módosítás is történt.
Az új tevékenységi körök felvételének indoka, hogy a Társaság egy ún. szociális boltot kíván nyitni, melyben különböző együttműködési megállapodások alapján egyes termékek (t.k. a Képzőművészeti Egyetemmel kötött megállapodás szerint a hallgatók által készített képzőművészeti alkotások) értékesítésére kerül sor. Ennek folyamán kerülnének értékesítésre az egyes közhasznú tevékenység vagy közmunka során előállított értékesíthető termékek, illetve külön megállapodás alapján más nonprofit szervezetek termékei is. A tevékenység kibővítése kapcsán felvetődött, hogy a hagyományos értékesítési formák mellett a kor követelményeinek megfelelően az interneten keresztül történő értékesítésre is legyen lehetőség.
Az alapító okirat jelentősebb módosításai a következők:
· az 1997. évi CLVI. tv. egyes hivatkozásai törlésre kerültek vagy azokat a Civil tv. hatályos rendelkezései váltották fel
· a Társaság közhasznú tevékenységei három új tevékenységgel bővültek, melyek az alábbiak: 
47.19’08 Iparcikk jellegű bolti vegyes kiskereskedelem
47.78’08 Egyéb m.n.s. új áru kiskereskedelme
47.91’08 Csomagküldő, internetes kiskereskedelem

· a VI. (Egyéb rendelkezések) fejelezteb a Civil tv. szerinti közhasznúsági nyilvántartásba vétellel kapcsolatos rendelkezések lettek felvéve
· az alapító és a Társaság tisztségviselőinek adatai bővültek

A Társaság alapító okiratának módosítása és egységes szerkezetű alapító okirata jelen előterjesztés mellékleteit képezik (1-2. sz. melléklet). A Társaság Felügyelő Bizottsága az alapító okirat módosítását megtárgyalta és jóváhagyta (3. sz. melléklet).

Kérem a Tisztelt Közgyűlést, hogy a határozati javaslatokat elfogadni szíveskedjen.

Határozati javaslatok
A Fővárosi Közgyűlés úgy dönt, hogy:


A Budapest Főváros Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a Budapest Esély Nonprofit Korlátolt Felelősségű Társaság legfőbb szerveként eljárva – úgy dönt, hogy elfogadja a Budapest Esély Nonprofit Korlátolt Felelősségű Társaság Alapító Okiratának 2. sz. melléklet szerinti módosítását egységes szerkezetbe foglalással.
határidő:	30 nap
felelős: 	Főpolgármester





A Budapest Főváros Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a Budapest Esély Nonprofit Korlátolt Felelősségű Társaság legfőbb szerveként eljárva – felkéri a Főpolgármestert, hogy az alapítói döntésről a Gt. 168. § (1) bekezdése értelmében a Társaság vezető tisztségviselőit értesítse.
határidő:	30 nap
felelős: 	Főpolgármester


Határozathozatal módja: 1. határozati javaslat esetében minősített szavazattöbbség, a 2. határozati javaslat esetében egyszerű szavazattöbbség


Budapest, 2013. május  „     ”
	dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző

